ROZHODNUTIE KOMISIE
zo 14. novembra 2005,
ktorým sa Nemecku povoľuje pokračovať vo využívaní nového pokusného enologického postupu
[oznámené pod číslom K(2005) 4376]
(Iba nemecký text je autentický)
(2005/791/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1493/1999 zo 17. mája 1999 o spoločnej organizácii trhu s vínom (1), a najmä na jeho článok 46 ods. 2 písm. f),
keďže:
(1)
V súlade s článkom 41 ods. 1 nariadenia Komisie (ES) č. 1622/2000 z 24. júla 2000 ustanovujúceho niektoré podrobné pravidlá na uplatňovanie nariadenia (ES) č. 1493/1999 o spoločnej organizácii trhu s vínom a ustanovujúceho Zákonník Spoločenstva pre vinárske (enologické) postupy a procesy (2) sa Nemecku povoľujú experimentálne pokusy týkajúce sa použitia kusov a hoblín z dubového dreva pri zrení vína.
(2)
Tieto pokusy sa vykonávajú pri použití viacerých typov dubových hoblín a kusov v styku s vínom, analýza aromatických zložiek v upravovanom víne a účinok týchto zložiek na organoleptickú kvalitu vína po zrení v rôznych nádobách. Je potrebné, aby sa v týchto pokusoch pokračovalo s cieľom upresniť niektoré výsledky experimentálnych pokusov.
(3)
Nemecko predložilo Komisii oznámenie týkajúce sa týchto pokusov, ktoré Komisia postúpila členským štátom, spolu so žiadosťou o predĺženie týchto pokusov na doplnkové obdobie troch rokov vzhľadom na získanie pozitívnych výsledkov. Nemecko predložilo potrebné dôkazy na podporu tejto žiadosti.
(4)
Tieto pokusy by sa mali využiť pri výrobe vína z hrozna zozbieraného v roku 2005.
(5)
V súlade s článkom 41 ods. 3 nariadenia (ES) č. 1622/2000 musí Komisia o žiadosti rozhodnúť.
(6)
Opatrenia ustanovené v tomto rozhodnutí sú v súlade so stanoviskom Riadiaceho výboru pre víno,
PRIJALA TOTO ROZHODNUTIE:
Článok 1
Nemecku sa povoľuje z experimentálnych dôvodov pokračovať vo využívaní dubových kusov a hoblín v procese zrenia vína do 31. júla 2008 podľa podmienok stanovených v článku 41 ods. 1 nariadenia (ES) č. 1622/2000.
Článok 2
Toto rozhodnutie je určené Spolkovej republike Nemecko.
V Bruseli 14. novembra 2005